SKRIFTLIG FORESPØRGSEL E-0677/01

af Monica Frassoni (Verts/ALE) til Kommissionen

(8. marts 2001)

Om: Alternativ vej til hovedvej 11 i kommunerne Peschiera og Castelnuovo (provinsen Verona), Italien

I slutningen af december sidste år bevilgede det organ, som har myndighed til at træffe afgørelse om treårsplanen for arbejder under ANAS (det italienske vejvæsen), over 23 mia. lire til færdiggørelsen af den alternative vej til hovedvej 11(1). Denne vej består af to sektioner: den første forbinder hovedvej SS 450 fra frakørselsvejen ved den eksisterende SS 11 i landsbyen Cavalcaselle med den østlige del af Peschiera del Garda-omfartsvejen. Den anden forbinder landsbyen Rovizza med den vestlige del af den samme omfartsvej. Området Peschiera og Castelnuovo, som allerede gennemskæres af motorvej A4, af jernbanelinjen Milano-Venezia og af den planlagte højhastighedstogbane, skal således bære indvirkningen fra en ny vejinfrastruktur. Den alternative vej til hovedvej SS 11 den samlede længde af de to stykker er på ca. 7 km. er et trist eksempel på omgåelse af bestemmelserne om miljøindvirkningsvurdering. Selvom længden af hver enkelt sektion er kortere end den længde, som er fastsat i de regionale bestemmelser, er de to stykker tilsammen længere; der vil følgelig være en betydelig indvirkning på de to landsbyer, især på de yderligtliggende kvarterer, og på det værdifulde landbrugsområde, hvor Lugana-vinen, en vin med kontrolleret oprindelsesbetegnelse, produceres. Den ville endvidere gå langs området SIC IT3210003 Laghetto del Frassino(2). De lokale komitéer, som er imod dette projekt(3), støtter som alternativ, at hovedvej SS 450 forlænges stadig fra frakørslen til den eksisterende hovedvej SS 11 i landsbyen Cavalcaselle så den forbindes med motorvej A4 800 m længere mod syd, hvor der opføres et vejbetalingsanlæg. Dette lille indgreb ville løse næsten alle problemerne med adgangen til den sydlige del af Gardasøen. Dernæst har de foreslået, at A4-motorvejsstykket mellem Desenzano-Sommacampagna gøres gratis og ændres til den Gardasøens sydlige omfartsvej(4).

Kan Kommissionen forsikre, at det omtalte arbejde vil blive kontrolleret og eventuelt underkastet en miljøindvirkningsvurdering på grund af den store indvirkning, som den nuværende og den planlagte infrastruktur vil have på Peschiera- og Castelnuovo-området, på dets beboede områder og på området SIC Laghetto del Frassino?

Kan Kommissionen gøre en indsats for at sikre, at A4-motorvejsstykket mellem Desenzano-Sommacampagna eventuelt gøres grats under henvisning til, at der er iværksat en procedure for overtrædelse af fællesskabsretten i forbindelse med forlængelsen af koncessionen til det selskab, som forvalter Brescia-Padova A4-motorvejen? Mener Kommissionen ikke, at det begrænser den offentlige transportpolitik, hvis denne koncession fornyes, uden at der er foretaget offentligt udbud?

(1) Denne bevilling skal tilføjes til de øvrige 12 mia. lire, som allerede er afsat af Veneto-regionen til den første sektion.

(2) SIC-området ville mod nord ligge tæt op ad SS 11, den nye vej til hovedvej SS 11 og Milano-Venezia-jernbanen, og mod syd op ad motorvej A4 og den nye højhastighedsbane. De fem infrastrukturer ville ligge koncentreret i et område på 2 km's bredde.

(3) Disse komitéer har i de forløbne år samlet 700 underskrifter i Peschiera og 300 underskrifter i landsbyen Cavalcaselle.

(4) Forlængelse af hovedvej SS 11 fra landsbyen Rovizza mod Peschiera risikerer tværtimod at tiltrække tung transport, som således ville undgå en del af betalingsmotorvejen, hvorved der ville blive skabt en uudholdelig situation for beboelsesområderne.

Samlet svar afgivet på Kommissionens vegne af Margot Wallström på skriftlige forespørgsler E-0676/01, E-0677/01 og E-0678/01

(11. maj 2001)

Som supplement til sit svar på det ærede medlems skriftlige forespørgsel E-2653/2000(1) om opførelse af en anløbsbro ved Gardasøens bred til at servicere forlystelsesparken Gardaland, der er beliggende i Ronchi di Castelnuovo del Garda (provinsen Verona) i et område, der er foreslået som lokalitet af fællesskabsbetydning med referencen Basso Garda IT3210018 i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2), vil Kommissionen gerne fremhæve følgende.

Artikel 6 i direktiv 92/43/EØF indeholder bevaringskrav hvad angår særlige bevaringsområder. I henhold til artikel 4, stk. 5, i direktiv 92/43/EØF gælder disse krav ligeledes for lokaliteter af fællesskabsbetydning, når de på basis af listen over foreslåede lokaliteter af fællesskabsbetydning er blevet vedtaget efter proceduren i artikel 4, stk. 2. I øjeblikket er der endnu ikke blevet udpeget særlige bevaringsområder, og listen over lokaliteter af fællesskabsbetydning er endnu ikke blevet vedtaget. Med henvisning til de foreslåede lokaliteter af fællesskabsbetydning, især når de omfatter prioriterede levesteder og arter, har medlemsstaterne imidlertid visse forpligtelser til at handle på en sådan måde, at det sikres, at direktivets mål ikke bringes i fare. Selv i mangel af en fællesskabsliste rådes medlemsstaterne til i det mindste at afholde sig fra alle aktiviteter, der måtte forringe en foreslået lokalitet.

Den foreslåede lokalitet, Basso Garda IT3210018, indeholder ikke prioriterede levesteder eller arter. På grundlag af de oplysninger, det ærede medlem har givet, og i mangel af klagegrunde hvad angår anvendelsen af fællesskabslovgivningen, kan der ikke fastslås nogen overtrædelse af direktiv 92/43/EØF i øjeblikket i det specifikke tilfælde.

Med hensyn til det vejprojekt, det ærede medlem nævner (dvs. motortrafikvejen SS 450, fra krydset med SS 11 ved Cavalcaselle til den østlige del af Peschiera del Garda-omkørselsvejen, den del der forbinder landsbyen Rovizza med den vestlige del af samme omkørselsvej og forbindelsen mellem Gardaland og A4-motorvejen ved hjælp af en 4-sporet hurtigvej), kunne de omfattes af fællesskabslovgivningen om

vurdering af virkninger på miljøet (VVM) som fastsat i Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters virkninger på miljøet(3).

Kommissionen, der ikke har kendskab til det af det ærede medlem beskrevne forhold, vil træffe hensigtsmæssige tiltag til at indsamle detaljerede oplysninger herom og sikre, at fællesskabslovgivningen overholdes.

Kommissionen vil gerne understrege, at medlemsstaternes skal sørge for, at målsætningerne i fællesskabslovgivningen om VVM ikke omgås gennem en opdeling af projekter. Der skal altid tages hensyn til projekters kumulative virkninger, når de samlet måtte få væsentlige virkninger på miljøet.

(1) EFT C 136 E af 8.5.2001, s. 68.

(2) EFT L 206 af 22.7.1992.

(3) EFT L 73 af 14.3.1997.